Galeri Rumah Lat

Galeri Rumah Lat ialah galeri seni yang terletak di Batu Gajah, Perak. Ia menempatkan hasil karya seni, memorabilia dan bahan-bahan berkaitan kartunis Malaysia, Lat.

Sejarah
Idea untuk mewujudkan Galeri Rumah Lat datang daripada Sultan Perak, Sultan Nazrin Shah ketika baginda bergelar Raja Muda Perak. Menurut Lat, meskipun pembukaan galeri ini mengambil masa yang begitu panjang walaupun sudah siap dibina namun ia sesuatu yang amat membanggakan. Beliau berkata kepada pemberita: "Perancangan untuk membuka galeri ini sudah lama. Sejak Duli Yang Maha Mulia, Sultan Perak menjadi Raja Muda lagi. Sewaktu itu, baginda mengatakan elok buat galeri untuk simpan semua lukisan-lukisan di kawasan Ipoh. Baginda juga ada menyebut beberapa kawasan seperti di Meru, jadi masa itu saya mulalah bekerjasama dengan pihak kerajaan negeri untuk menyediakan sebuah galeri komik dan kartun untuk masyarakat di Perak dan di Malaysia,".

Galeri ini pada asalnya dijadualkan untuk dibuka pada Julai 2020, namun ditangguhkan sehingga hujung 2020 berikutan pandemik COVID-19 di Malaysia. Ia telah dihebahkan pada April 2021 bahawa galeri ini dijadualkan untuk dibuka pada Julai 2021, menurut Lat selepas dimaklumkan oleh Muzium Perak, namun ia ditangguhkan sekali lagi.

Kos pembangunan Galeri Rumah Lat dibiayai sepenuhnya oleh Kementerian Pelancongan, Seni dan Budaya Malaysia dengan kos pembinaan berjumlah RM3.81 juta dan siap sepenuhnya pada Januari 2022. Galeri ini dirasmikan oleh Sultan Perak, Sultan Nazrin Shah pada 8 Julai 2023 dan dibuka kepada umum sehari kemudian.

Pameran dan tarikan
Galeri Rumah Lat terdiri daripada dua komponen iaitu Galeri Lat yang menempatkan ruang pameran karya Lat, koleksi lukisan terpilih karikaturnya sejak dari 1963 serta biografi beliau selain ruang mengadakan bengkel seni lukis kartun. Terdapat juga ruangan pameran, kedai cenderahati, kafe, taman karya Lat dan ruangan pejabat serta ruangan audiovisual.

Manakala Rumah Lat pula merupakan rumah Melayu berbumbung lima atau Rumah Limas potongan Perak yang dibina menggunakan kaedah tradisional. Antara komponen di Rumah Lat ialah perabot, kelengkapan rumah bahagian anjung, rumah ibu dan dapur, hiasan dalaman dan kelengkapan dapur.

Waktu operasi
Galeri ini dibuka pada setiap Selasa sehingga Jumaat dari jam 10 pagi sehingga 4 petang dan ditutup pada Isnin.

Menurut Lat, sejak pembukaan rasminya pada 8 Julai, Galeri Rumah Lat dibuka secara percuma kepada pengunjung sehingga September 2023. Menurut beliau lagi, beliau berharap galerinya menawarkan harga tiket masuk berpatutan kepada pengunjung yang hadir.

Rujukan

Pautan luar
 

Lat
Muzium dan galeri seni di Malaysia
Tarikan pelancong di Perak
Penubuhan 2023 di Malaysia